MARJAAN SE JAART - Welkom in Xanadu. deur Brandewyntert | Bydraes | Woes - Kreatiewe platform vir Afrikaans
Titel: MARJAAN SE JAART - Welkom in Xanadu.
Datum gepubliseer: 19 Sep 2013
“Hey ! Dink jy jou naam is Marco floppin Polo Osbourn ?” kap ek ou Giel toe hy gisteraand laat hier instap met sy vuil bootse oor my nog klam, skoon gewaste mat.
“ Who ? Jis, ek’s moeg. Can I have a beer ?” vra hy. Duidelik nog op sy eie planeet want hy verstaan weer niks.
Ek sê “ Wel waar was jy ? Storm vanoggend vier uur hier uit en nou kom jy hier aan. Ek dog jy sê jy gaan net gou die Buffels uitcheck wat ons wil koop ?” in dieselfde asem gaan ek voort. “ Wel ou Marko Polo is mos ook een oggend weg op ŉ ekspedisie en toe kom hy eers vier en twintig jaar later weer by die huis aan. Dink jy jou naam is Marco Polo ?”
Giel “ Die Buffels is by die Loskopdam, Sausage, en dis vyf ure se ry soontoe en vyf ure terug, en ons het lank gewag want die mense wat ons die Buffels moes wys het ge-offoff Pretoria toe, and can I please have a beer and I’m starving.
“Gmff” , snork ek, en brom onderlangs “ Seker by die Kublai Khan in Mongolië ook gestop vir koek en tee by sy Somer paleis, Jy vat mos altyd short cuts wat nie so short is nie.”
Ek haal toe maar die verskroeide hoendertjie, wat gekrimp het tot die saaiz van ŉ Tortelduif uit die oond uit, en gooi ŉ halwe brood en ŉ paar Tamaties saam op ŉ bord vir hom. Sy kop is nog vasgehaak by die Buffels en myne by my matte wat ek oor sal moet was. “Dê, sê ek... ŉ brand offer vars van die brandstapel”.
Nou dink ek al die hele oggend aan Xanadu, want die plek is waar ek bly is baie dieselfde as ou Kublai se plek gewees, net nie mure om nie. ŉ Marmer paleis en volop wild en water, en valke en ander roofvoëls. Ek is totaal gefassineerd met die idee van sy Bamboes paleis wat kon opslaan en skuif soos sy lus hom gevat het. Blykbaar was dit esteties mooi ook, verguld en met drake en goete versier. Soos tipe van, die eerste mobiele huis ? En hier op die kop waai die wind erger as oor die Steppe in Mongolië, dit is ek seker van.